Diari Oficial de la Generalitat Valenciana


Sumari del DOGV 4476, del 08-04-2003 (2003/3740)

RESOLUCIÓ de 26 de març de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria d'Indústria, Comerç i Energia i la Federació Valenciana de Municipis i Províncies.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4476

Data del DOGV
:   08-04-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/3740


Data del document
:   26-03-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * administració local
    * protecció del consumidor
    * cooperació administrativa

RESOLUCIÓ de 26 de març de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria d'Indústria, Comerç i Energia i la Federació Valenciana de Municipis i Províncies. [2003/3740]
  
Subscrit, després de la tramitació prèvia reglamentària, entre la Conselleria d'Indústria, Comerç i Energia i la Federació Valenciana de Municipis i Províncies, el 19 de novembre de 2002, un Conveni Marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0217/2003, i que figura com a annex d'aquesta resolució.
  
València, 26 de març de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
CONVENI MARC DE COL·LABORACIÓ ENTRE LA CONSELLERIA D'INDUSTRIA, COMERÇ ENERGIA I LA FEDERACIÓ VALENCIANA DE MUNICIPIS I PROVÍNCIES.
  
A València, 19 de novembre de 2002
  
REUNITS
  
D'una part, el senyor Fernando V. Castelló Boronat, conseller d'Indústria, Comerç i Energia de la Generalitat Valenciana.
  
I de l'altra, la senyora Mª Emma Iranzo Martín, alcaldessa presidenta de l'Ajuntament de Requena i presidenta de la Federació Valenciana de Municipis i Províncies, autoritzada per a aquest acte mitjançant acord de l'Assemblea General de data 15 d'octubre de 1999 i recollida en l'acta notarial amb número de Protocol 2.152, expedida pel notari de Puçol senyor Virgilio Ruiz Martínez de l'Il·lustre Col·legi de Notaris de València.
  
Ambdues parts intervenen, d'acord amb els seus càrrecs i en l'exercici de les facultats que els han sigut atorgades, amb plena capacitat per a formalitzar el present Conveni Marc de Col·laboració i amb esta finalitat
  
EXPOSEN
  
I. La Generalitat Valenciana té la competència exclusiva en matèria de consum en virtut de l'article 34.1 paràgraf 5, de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana.
  
II. La Conselleria d'Industria, Comerç i Energia és l'òrgan encarregat de promoure la planificació, l'execució, la coordinació i l'impuls de les activitats que milloren la qualitat de vida, igualtat, seguretat i lliure elecció dels ciutadans de la Comunitat Valenciana en la condició de consumidors.
  
III. La Federació Valenciana de Municipis i Províncies, és l'Associació d'Entitats Locals de major implantació a la Comunitat Valenciana, i per tant l'entitat representativa de les mateixes, entre els fins de la qual promou, executa i presta les iniciatives i activitats dirigides a millorar la qualitat de vida dels habitants dels municipis i facilita l'intercanvi d'informació sobre temes locals, participa en reunions, promou publicacions i desenvolupa les activitats que ajuden a aconseguir els seus fins.
  
IV. L'article 51 de la Constitució Espanyola assenyala que els poders públics garantiran la defensa dels consumidors i usuaris, protegint, mitjançant procediments eficaços, la seguretat, la salut, i els legítims interessos econòmics d'aquests, així com la informació i l'educació d'aquells.
  
V. La informació i formació dels ciutadans exigeix la màxima cooperació de tots els implicats i en especial de les distintes administracions públiques.
  
VI. Amb el segle XXl hem entrat en una nova societat digital, basada en el coneixement i la informació, que obliga a utilitzar nous processos i infraestructures per a la comunicació i coordinació.
  
VII. Els canvis tecnològics que afecten els sistemes de producció i les importants transformacions de l'oferta i la demanda, experimentades en els últims temps, influeixen de forma decisiva en les necessitats dels serveis al consumidor.
  
VIII. La Generalitat Valenciana i la Federació Valenciana de Municipis i Províncies tenen objectius coincidents en aquesta matèria i, a fi d'evitar actuacions administratives superposades, ambdues parts acorden la firma del present Conveni Marc de Col·laboració que es regirà per les següents
  
CLÀUSULES
  
Primera. Objecte del Conveni
  
L'objecte del present conveni és establir un marc de col·laboració en matèria de consum, entre la Conselleria d'Industria, Comerç i Energia i la Federació Valenciana de Municipis i Províncies a fi de coordinar les actuacions i els serveis que es presten i d'adoptar les mesures convenients per a protegir els drets i interessos dels ciutadans i fomentar la millora contínua de la qualitat i de la seguretat de l'oferta.
  
Segona. Objectius de la Conselleria i la FVMP
  
Les actuacions i els serveis que hauran de ser desenvolupats, preferentment, per les institucions firmants, inclouran els següents aspectes:
  
a) Acostar l'actuació administrativa, en matèria de consum, a tots els ciutadans de la Comunitat Valenciana.
  
b) Coordinar els programes i les accions de l'administració local i autonòmica.
  
c) Facilitar l'accés i el màxim aprofitament per part dels usuaris dels beneficis de la societat de la informació.
  
d) Impulsar, des de les administracions de consum, la concertació, l'acord, la mediació i la millora de la qualitat i seguretat entre els representants dels consumidors i usuaris i els sectors econòmics.
  
e) Adaptar i professionalitzar les actuacions de consum a les demandes i els interessos del consumidor i als canvis de la realitat socioeconòmica.
  
f) Qualssevol altres actuacions que afavorisquen la qualitat de vida dels consumidors i ajuden a mantenir la millora contínua en els actes de consum.
  
Tercera. Obligacions de la Conselleria
  
Correspon a la Conselleria d'Indústria, Comerç i Energia:
  
a) Fomentar la formació, l'especialització i el reciclatge del personal que desenvolupe serveis al consumidor.
  
b) Facilitar a les OMIC i als serveis locals de consum l'accés a materials i informació que permeten l'assessorament homogeni a tots els consumidors de la Comunitat.
  
c) Fomentar les noves tecnologies per a la millora dels serveis al consumidor, el control i la seguretat del mercat i la resolució amistosa dels conflictes.
  
d) Dissenyar, a més de les accions de control, projectes de cooperació i concertació dels distints implicats en els actes de consum aplicables en l'entorn local per a la permanent adaptació de l'oferta als drets i interessos del consumidor.
  
e) Programar accions dirigides als diversos col·lectius de consumidors que afavorisquen la seua formació i informació específics.
  
f) Impulsar, ajudar i cooperar en les accions dirigides al foment d'un consum responsable per a un desenvolupament sostenible i solidari.
  
g) Finançar les activitats assenyalades i qualssevol altres que pogueren convenir-se en el futur, d'acord amb les consignacions pressupostàries amb aquesta finalitat, i atenent els criteris que la Direcció General de Comerç i Consum establisca.
  
Quarta. Obligacions de la FVMP
  
Correspon a la Federació Valenciana de Municipis i Províncies:
  
a) Facilitar i estimular l'accés a l'actualització i la formació contínua del personal de consum de les entitats locals.
  
b) Avaluar les necessitats locals de recursos informatius i traslladar als ciutadans la informació, exercint l'assessorament que permeta l'adequat exercici dels seus drets com a consumidors i la seua formació i capacitació per a la lliure elecció de béns i serveis.
  
c) Col·laborar en la implantació de noves eines i sistemes tecnològics per afavorir les actuacions eficaces homogènies i coordinades en defensa del consumidor.
  
d) Atendre i col·laborar en la programació execució de les activitats de les oficines mòbils de consum.
  
e) Col·laborar en l'execució i la difusió de les accions que promoga la Conselleria en el marc del present conveni.
  
f) Establir els fòrums per integrar els interessos locals a través del diàleg i la concertació, a fi d'aconseguir la plena satisfacció del consumidor.
  
g) Desenvolupar de manera particularitzada les accions d'assessorament, informació i formació que programe la Conselleria per a col·lectius especials o desfavorits.
  
h) Desenvolupar accions que afavorisquen el consum sostenible i solidari.
  
i) Comunicar a la Conselleria d'Indústria, Comerç i Energia totes les iniciatives i els suggeriments que puguen afavorir els objectius del conveni i en especial aquells que siguen requerits per aquesta per a l'elaboració de les accions i els programes coordinats.
  
Cinquena. Convenis Singularitzats
  
Aquest Conveni Marc podrà desenvolupar-se mitjançant convenis singulars de col·laboració que es firmen amb cada entitat local i on es concretaran els compromisos que assumeix cada part i l'abast de la col·laboració.
  
Sisena. Comissió de Seguiment
  
Es crearà una Comissió Mixta de Seguiment per a l'aplicació i el desenvolupament del present conveni marc, de la qual formaran part el director general de Comerç i Consum, o persona en qui delegue, que actuarà com a president, i el secretari general de la FVMP, així com dos tècnics designats per cada una de les parts firmants.
  
Esta Comissió haurà de reunir-se almenys dues vegades l'any, a fi de:
  
a) Assenyalar anualment les actuacions concretes a realitzar amb vista a aconseguir l'efectivitat del present conveni.
  
b) El seguiment del grau de compliment de les previsions i dels criteris establits per la Comissió Mixta.
  
c) El tractament i l'estudi de qualsevol tema relatiu a l'àmbit d'aplicació del present conveni que ambdues parts consideren d'interés.
  
d) L'avaluació anual de les actuacions realitzades i els resultats obtinguts.
  
Setena. Entrada en vigor i durada del conveni
  
El present conveni marc tindrà la durada d'un any comptat a partir del dia de la firma.
  
No obstant això anterior, si cap de les parts comunicara l'altra, de forma expressa, la seua voluntat de donar-lo per conclòs amb dos mesos d'antelació respecte de l'acabament, s'hi prorrogarà tàcitament per períodes d'igual durada.
  
I com a prova de conformitat, es firma el present Conveni de Col·laboració, en doble exemplar, al lloc i en la data indicats més amunt.
  
El conseller d'Indústria, Comerç i Energia: Fernando V. Castelló Boronat.
  
La presidenta de la Federació Valenciana de Municipis i Províncies: Emma Iranzo Martín.